
REFERAT

pentru aprobarea Studiului privind dezvoltarea infrastructurii, reglementării şi organizării parcărilor publice în Municipiul Timişoara

Prin Hotărârea Consiliului Local nr. 459/15.12.2009 s-au numit membrii Comisiei de negociere a contractelor de asociere în participaţiune, ce se vor încheia de către SC Administrarea Domeniului Public SA cu alte societăţi comerciale, în vederea construirii şi exploatării de parcări în Municipiul Timişoara.


Pentru a se putea pune în aplicare hotărârea mai sus menţionată, Municipiul Timişoara a comandat un studiu menit să promoveze realizarea şi implementarea unui master plan al parcărilor publice, care va fi integrat în PUG-ul municipiului. Studiul conţine printre altele o listă cu potenţialele locaţii pentru construcţia de parcări publice colective subterane/supraterane şi terane.


Ca urmare a creşterii rapide a gradului de motorizare, Municipiul Timişoara se încadrează în categoria oraşelor în care capacitatea de deservire a infrastructurii destinate traficului dinamic şi staţionar este depăşită.


În general deficitul de spaţii de parcare se manifestă cel mai acut în zona centrală a acestui municipiu unde sunt concentrate majoritatea intereselor generatoare de trafic în zonele comerciale şi în cartierele de blocuri cu densitate mare de populaţie.

În Municipiul Timişoara s-a constatat o tot mai mare nevoie a creării de locuri de parcare şi datorită numărului mare de autovehicule din municipiu sau aflate în tranzit, şi, de asemenea, ca urmare a numeroaselor sesizări din partea cetăţenilor, care datorita lipsei locurilor de parcare ajung să parcheze pe locuri interzise, spaţii verzi, trotuare, încurcând astfel şi traficul pietonal.
Dezvoltarea infrastructurii destinate parcării publice, în special parcărilor colective, în structuri multietajate este necesară din moment ce insuficienţa locurilor de parcare este evidentă chiar şi fără o minimă analiză. Mai mult, este necesară şi pentru decongestionarea traficului din Municipiul Timişoara.

Prin adresa cu numărul SC2010-013337/04.06.2010 SC Administrarea Domeniului Public SA comunică Primăriei Municipiului Timişoara că a primit scrisori de intenţie din partea unor societăţi comerciale străine prin care acestea îşi declară disponibilitatea finanţării integrale/parţiale privind parcările publice din Timişoara  şi asocierea cu SC Administrarea Domeniului Public SA în ceea ce priveşte exploatarea acestor parcări. 
Prin acest Studiu s-au localizat  300 de terenuri unde ar fi posibilă realizarea de noi locuri de parcare. Mai mult, Studiul conţine şi o listă cu amplasamentele situate în zona centrală, pe care ar trebui construite, într-o primă urgenţă, parcări colective care ar acoperi o parte semnificativă din cererea tot mai mare de locuri de parcare.

În acest context, în urma procedurii legale, a fost atribuită elaborarea Studiului privind dezvoltarea infrastructurii, reglementării şi organizării parcărilor publice în Municipiul Timişoara către firma S.C. Veltona S.R.L., în baza contractului de prestări servicii nr. 308/16.12.2009 . 

Având în vedere cele prezentate propunem aprobarea Studiului privind dezvoltarea infrastructurii, reglementării şi organizării parcărilor publice în Municipiul Timişoara  realizat de către SC Veltona SRL. Studiul constituie baza de plecare pentru Comisia de negociere numită prin Hotărârea Consiliului Local nr. 459/15.12.2009, urmând ca aceasta să negocieze şi să stabilească locaţiile pentru construcţia parcărilor publice colective subterane, supraterane şi terane, modul de administrare şi strategia, iar apoi să înainteze propunerile Consiliului Local al Municipiului Timişoara spre aprobare.

